b'\n_START_ARTICLE_\nT\xc3\xb6\xc3\xb6l\xc3\xb6n kirjasto\n_START_PARAGRAPH_\nT\xc3\xb6\xc3\xb6l\xc3\xb6n kirjasto on Helsingin Taka-T\xc3\xb6\xc3\xb6l\xc3\xb6ss\xc3\xa4 sijaitseva Helsingin kaupunginkirjaston toimipiste. Nykyiset toimitilat Helsingin Topeliuksenkadulla avattiin yleis\xc3\xb6lle joulun alla 22.12.1970. Kirjaston rakennuksen suunnitteli professori Aarne Ervi, ja tyylilt\xc3\xa4\xc3\xa4n se edustaa modernismia. Avatun kirjaston erikoisuutena oli Helsingin ensimm\xc3\xa4inen musiikkiosasto. Kirjaston p\xc3\xa4\xc3\xa4sis\xc3\xa4\xc3\xa4nk\xc3\xa4ynti\xc3\xa4 koristaa Kari Juvan pronssiveistos Lukusali.\n_START_SECTION_\nHistoria\n_START_PARAGRAPH_\nEnnen nykyisen kirjastorakennuksen valmistumista T\xc3\xb6\xc3\xb6l\xc3\xb6n kirjasto palveli asiakkaitaan muun muassa Runeberginkadun ja Mannerheimintien kulmassa sijaitsevan ns. Carelia-apteekin talossa, sek\xc3\xa4 Helsingin puhtaanapitolaitokselle kuuluneessa kiinteist\xc3\xb6ss\xc3\xa4 Mannerheimintiell\xc3\xa4. Puhtaanapitolaitoksen tilalle rakennettiin my\xc3\xb6hemmin nykyiset suurhotellit Crowne Plaza ja Scandic Park (aiemmin Hesperia ja Intercontinental). Nykyisen kirjaston rakennusluvasta kiisteltiin viel\xc3\xa4 kaupunginvaltuustossa, kun jouhevasti etenev\xc3\xa4n hotelliprojektin louhintaty\xc3\xb6t jo aloitettiin. N\xc3\xa4in ollen T\xc3\xb6\xc3\xb6l\xc3\xb6n kirjasto joutui viel\xc3\xa4 puoleksitoista vuodeksi evakkoon Kivel\xc3\xa4n sairaalan suojissa sijaitsevaan vanhaan puutaloon, ennen kuin p\xc3\xa4\xc3\xa4si muuttamaan nykyiseen rakennukseensa._NEWLINE_1970-luvulla T\xc3\xb6\xc3\xb6l\xc3\xb6n kirjasto oli hyvin k\xc3\xa4ytetty ja suosittu. 1980-luvulle saapuessa k\xc3\xa4vij\xc3\xa4m\xc3\xa4\xc3\xa4r\xc3\xa4t k\xc3\xa4\xc3\xa4ntyiv\xc3\xa4t laskuun, kunnes 1990-luvun lama kasvatti suosiota huomattavasti. Suosio on pysynyt tasaisena n\xc3\xa4ihin aikoihin asti. Kirjastossa k\xc3\xa4y vuosittain 400\xc2\xa0000 asiakasta ja lainauksia on 700\xc2\xa0000._NEWLINE_Kirjastorakennuksen peruskorjaus alkoi hein\xc3\xa4kuussa 2014 ja jatkui huhtikuuhun 2016 saakka; kirjasto avattiin yleis\xc3\xb6lle elokuussa 2016. Korjauskustannuksiksi arvioitiin 5,4 miljoonaa euroa vuonna 2012, mutta arvio nousi 7,3 miljoonaan euroon vuonna 2014, koska kirjaston kellarissa on ilmennyt vesivahinkoja. Rakennus sijaitsee kalliorinteess\xc3\xa4, ja perustusten kunnostaminen osoittautui kalliimmaksi kuin arvioitiin. Lis\xc3\xa4ksi katto uusittiin kokonaan. Rakennus kunnostettiin ik\xc3\xa4\xc3\xa4n kuin se olisi suojelukohde. Kunnostuksen ajaksi Kulttuuritehdas Korjaamoon avattiin pienoiskirjasto.\n_START_SECTION_\nValikoima\n_START_PARAGRAPH_\nTarjolla kirjastossa on l\xc3\xa4hes 70 000 kirjaa sek\xc3\xa4 monipuolinen valikoima sanoma- ja aikakauslehti\xc3\xa4, musiikki\xc3\xa4\xc3\xa4nitteit\xc3\xa4, nuotteja, pelej\xc3\xa4 sek\xc3\xa4 DVD- ja Blu-ray -levyj\xc3\xa4. Koko rakennuksessa on saatavilla langaton verkkoyhteys Stadinetti, ja asiakask\xc3\xa4ytt\xc3\xb6\xc3\xb6n tarkoitettuja tietokoneita on toistakymment\xc3\xa4.'